Overlever ved å kjøre varer til hyttefolket i byen – NRK Sørlandet – Lokale nyheter, TV og radio
På nærbutikken Bortelid Mat pleier køene være lange i påska. Nå håper butikken at hjelpen fra hyttefolket gjøre at de kan holde hjulene i gang.
Bortelid Mat i Åseral.
Publisert 04.04.2020, kl. 15.45 Oppdatert 04.04.2020, kl. 18.41
På lappen foran kassa til Susanne Skeie står det en lapp om at det maks kan være åtte kunder i butikken samtidig. Dét har ikke akkurat vært noe problem å unngå, ettersom hytteforbudet gjør at ski- og hyttestedet Bortelid i Åseral nesten er mennesketomt.
– Det kan jo hende at det kommer åtte stykker innom i løpet av en hel dag, sier Skeie.
Nesten helt tomt
I snitt pleier 500 betalende kunder å være innom butikken en vanlig vinterlørdag, i påska enda flere. Det pleier også å lukte nystekte brød, men nå er butikken nesten tom, både for kunder og varer.
Lokalbefolkninga støtter opp om butikken etter oppfordring fra kommunen. I tillegg handler håndverkere som jobber på Bortelid som handler her i ukedagene, men inntektene har stupt.
– Omsetningen har gått kraftig ned. Vi mangler nok to millioner kroner nå, sammenlignet med et normalår, sier Skeie.
For å overleve la butikken 25. mars ut en melding på Facebook om at de kjører ut varer til kunder i Kristiansand, hvor mange av hytteeierne bor. Det var det mange som ville benytte seg av.
Bortelid Mat får uventet hjelp av hytteeiere som bor en og en halv time unna, men likevel bestiller varer hjem til seg.
– Folk ville støtte butikken og vi kjørte ned masse varer første torsdagen. Så kom det innslag på TV og da doblet det seg torsdagen etter. Det er også laget en Spleis der folk har støttet oss, sier Skeie.
Hun er rørt over at så mange hytteeiere deltar i dugnaden, og takker også lokalbefolkninga som handler hos dem.
– Det betyr veldig mye. Det gjør at vi kan holde hjulene i gang. Vi har lyst til å kunne holde åpent fram til folk kan leve litt normalt igjen.
Omsetningen i påska pleier å være avgjørende for resten av året. Nå regner butikken med å lukke dørene og heller ikke ta opp bestillinger på de røde dagene. Dermed blir det en uvanlig påskeferie for Skeie.